《病齿欲脱儿辈忧之书三十韵以广其意》
明代·顾清

我齿落已惯，人闻亦寻常。今年一齿杌，儿曹忽惊皇。

云此口之户，位称文学堂。禄算系崇替，言音资品量。

不似颐颔间，亏残有遮藏。咀嚼纵少利，形颜固无伤。

一笑谓儿子，汝言吾岂忘。我本田舍子，传家只耕桑。

偶然诵书史，遂登文翰场。懒散二十载，纡朱佩金章。

槁虚生蠹蟫，负乘来寇攘。扁舟四千里，隆赫当秋阳。

亲交喜我还，我亦念旧乡。炎焦夹醇酎，合沓钟胃肠。

致困诚有以，扶颠亦多方。根柢既以拨，枝条孰能当。

翻思赤舌初，雷风挟冰霜。傍观为缩颈，亲知走如狂。

生还自不意，敢复希太康。齿缺患语讹，老韩方亦良。

复云妨贵仕，我已归农庄。此外惟年寿，岂不在彼苍。

乳饮且百岁，我犹能糗粻。所念齿发衰，壮志或少荒。

百里行未半，前途凛瞿塘。青编有圣贤，绿野有稻粱。

持满自我力，干誉期尔行。兹事苟不忒，吾生从短长。

存乎彼诚善，去也谁能防。无为重戚戚，此物本太刚。

作者简介：顾清（1460-1528）字士廉，江南华亭人，弘治六年（1493）进士，官至南京礼部尚书。诗清新婉丽，天趣盎然。著有《东江家藏集》《松江府志》等。